PTTEP เตรียมทำแผนพัฒนาปิโตรเลียมเสนอรัฐบาลแอลจีเรียต้นปี 60
PTTEP เตรียมทำแผนพัฒนาปิโตรเลียมเสนอรัฐบาลแอลจีเรียต้นปี 60
16 ส.ค. 2559

นายสมพร ว่องวุฒิพรชัย ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม  จำกัด (มหาชน) หรือ PTTEP เปิดเผยว่า ปตท.สผ. และกลุ่มผู้ร่วมทุน ซึ่งประกอบด้วย SONATRACH และ CNOOC Limited ได้เสร็จสิ้นแผนการเจาะสำรวจปิโตรเลียมในโครงการแอลจีเรีย ฮาสสิ เบอร์ ราเคซ ที่ประเทศแอลจีเรีย ซึ่งได้ดำเนินมาตั้งแต่ปี 2554 และค้นพบน้ำมันดิบและก๊าซธรรมชาติจากการเจาะหลุมสำรวจและหลุมประเมินผลในปริมาณที่น่าพอใจ
โดยหลุม Bou Goufa-2 (BOG-2) บริเวณ Bou Goufa – Rhourd Ez Zita ซึ่งเป็นหลุมสุดท้ายสำหรับแผนการเจาะครั้งนี้ พบอัตราการไหลของน้ำมันดิบและก๊าซธรรมชาติที่มีศักยภาพในเชิงพาณิชย์ที่ระดับความลึก 4,064 เมตร และจากการทดสอบอัตราการไหลของปิโตรเลียมด้วยเทคนิค Drill Stem Test (DST) ในชั้นหินกักเก็บปิโตรเลียม Triassic Argilo-gr&amp;eacute;seux Inf&amp;eacute;rieur (TAGI) พบอัตราการไหลของน้ำมันดิบเฉลี่ย 2,406 บาร์เรลต่อวัน และก๊าซธรรมชาติ 2.9 ล้านลูกบาศก์ฟุตต่อวัน ซึ่งเป็นการยืนยันว่าพื้นที่ดังกล่าวมีศักยภาพปิโตรเลียมสูง
สำหรับขั้นตอนต่อไป ปตท.สผ.และกลุ่มพันธมิตรจะจัดทำแผนการพัฒนาปิโตรเลียมเพื่อเสนอต่อรัฐบาลแอลจีเรียประมาณต้นปี 2560
แปลงฮาสสิ เบอร์ ราเคซ ตั้งอยู่บนบกทางตะวันออกของประเทศแอลจีเรีย มีพื้นที่ประมาณ 2,686 ตารางกิโลเมตร มีผู้ร่วมทุนประกอบด้วย ปตท.สผ. ซึ่งเป็นผู้ดำเนินการในช่วงการสำรวจ ถือหุ้นร้อยละ 24.5 SONATRACH บริษัทน้ำมันแห่งชาติของประเทศแอลจีเรีย ถือหุ้นร้อยละ 51 และ CNOOC Limited ถือหุ้น 24.5%
นอกจากโครงการแอลจีเรีย ฮาสสิ เบอร์ ราเคซ ในประเทศแอลจีเรีย ปตท.สผ.ยังมีโครงการแอลจีเรีย 433 เอ และ 416 บี ซึ่งได้เริ่มผลิตน้ำมันดิบจากแหล่งเบอร์ซาบาแล้วเมื่อเดือนตุลาคม 58
                